钦定古今图书集成/明伦汇编/官常典/第081卷 > 江阳王叉
## 钦定古今图书集成/明伦汇编/官常典/第081卷 > 江阳王叉

按《魏书京兆王黎传》：黎子江阳王根，根无子，南平王
霄第二子继袭，谥曰武烈。继长子叉，字伯隽，小字夜
叉，世宗时拜员外郎。灵太后临朝，以叉妹夫，除通直
散骑侍郎，叉妻封新平郡君。后迁冯翊郡君，拜女侍
中。叉以此意势日盛，寻迁散骑常侍，光禄少卿，领尝
食典御，转光禄卿。叉女夭，灵太后诏曰：“叉长女年垂
弱笄，奄致夭丧，悼念兼怀，可赠乡主。”寻迁侍中，馀官
如故，加领军将军。既在门下，兼总禁兵，深为灵太后
所信委。太傅、清河王怿以亲贤辅政，参决机事。以叉
恃宠骄盈，志欲无限，怿裁之以法，又轻其为人，每欲
黜之。叉遂令通直郎宋维告司染都尉韩文殊，欲谋
逆立怿，怿坐禁止。后穷治无实，怿虽得免，犹以兵卫
守于宫西别馆。久之，叉恐怿终为己害，乃与侍中刘
腾密谋。灵太后时在嘉福，未御前殿，腾诈取主食中
黄门胡元度、胡定列，诬怿云：“许度等金帛，令以毒药
置御食中以害帝，自望为帝，许度兄弟以富贵。”腾以
具奏，肃宗闻而信之，乃御显阳殿。腾闭永巷门，灵太
后不得出。怿入，遇叉于含章殿后，欲入徽章东阁，叉
厉声不听。怿曰：“汝欲反耶？”叉曰：“元叉不反，正欲缚反
人。”叉命宗士及直斋等三十人执怿衣袂，将入含章
东省，使数十人防守之。腾称诏召集公卿，议以《大逆
论》，咸畏惮叉，无敢异者。惟仆射游肇执意不同，叉、腾
持公卿议入奏。俄而事可，夜中杀怿，于是假为灵太
后辞“逊之诏。”叉遂与太师、高阳王雍等辅政，常直禁
中，肃宗呼为姨父。自后专综机要，巨细决之，威震于
内外，百寮重迹。相州刺史、中山王熙抗表起义，以讨
叉为名，不果见诛。叉寻迁卫将军，馀如故。后灵太后
与肃宗宴于西林园，日暮还宫。右卫将军奚康生复
欲图叉，不克而诛。是后肃宗徙御徽音殿，叉亦入居
殿右，既在密近，曲尽佞媚，以承上旨，遂蒙宠信。出入
禁中，恒令勇士持刀剑以自先后，公私行止，弥加威
防。叉于千秋门外厂下施木“阑槛，有时出入，止息其
中，腹心防守，以备窃发。人物，求见者遥对之而已。”乃
封其子亮平原郡开国公，食邑一千户。及拜，肃宗御
南门临观，并赐御马、帛千匹。初，叉之专政，矫情自饰，
劳谦待士，时事得失，颇以关怀，而才术空浅，终无远
致。得志之后，便骄愎，耽酒好色，与夺任情。乃于禁中
自作别库，掌握之宝，充牣其中。又曾卧妇人于食舆，
以帊覆之，令人轝入禁内，出亦如之。直卫虽知，莫敢
言者。轻薄趋势之徒，以酒色事之，姑姊妇女，朋淫无
别，政事怠惰，纲纪不举，州镇守宰，多非其人，于是天
下遂乱矣。从刘腾死后，防卫微缓，叉颇亦自宽，时宿
于外，每日出游，留连他邑。灵太后微察知之。叉积习
生常，无复虞虑。其所亲谏叉，叉又不纳。正光五年秋，
灵太后对肃宗谓群臣曰：“隔绝我母子，不听我往来
儿间，复何用我为？放我出家，我当永绝人间，修道于
嵩高闲居寺。先帝圣鉴，鉴于未然，本营此寺者，正为
我今日欲自下发。”肃宗与群臣大惧，叩头泣涕，殷勤
苦请。灵太后声色甚厉，意殊不回。肃宗乃宿于嘉福
殿，积数日，遂与太后密谋图叉。肃宗内虽图之，外形
弥密，灵太后瞋忿之言，欲得往来显阳之意，皆以告
叉。又对叉流涕，叙太后欲出家忧怖之心如此密言日有数四，叉殊不为疑，乃劝肃宗从太后意。于是太
后数御显阳，二宫无复禁碍。叉举其亲元法僧为徐
州刺史，法僧据州反叛，灵太后数以为言，叉深愧悔。
丞相高阳王雍，虽位重于叉，而甚畏惮，欲进言于肃
宗而事无因。会太后与肃宗南游洛水，雍邀请车驾，
遂幸雍第。日晏，肃宗及太后至雍内室，从者莫得而
入，遂定图叉之计。后雍从肃宗朝太后，乃进言曰：“臣
不虑天下诸贼，惟虑元叉。何者？叉总握禁旅，兵皆属
之。父率百万之众，虎视西京；弟为都督，总三齐之众。
元叉无心则已，若有其心，圣朝将何以抗？叉虽曰不
反，谁见其心，而不可不惧。”太后曰：“然元郎若忠于朝
廷而无反心，何故不去此领军，以馀官辅政。”叉闻之
甚惧，免冠求解，乃以叉为骠骑大将军、仪同三司、尚
书令、侍中，领左右。叉虽去兵权，然总任内外，殊不虑
有黜废之理也。后叉出宿，遂解。其侍中旦欲入宫，门
者不纳，寻除名为民。初，咸阳王禧以逆见诛，其子树
奔萧衍，衍封为邺王。及法僧反叛后，树遗公卿百寮
《书》曰：“魏室不造，奸竖擅朝，社稷阽危，缀旒非譬。元叉
险慝狼戾，人伦不齿，属籍疏远，素无闻望。特以太后
姻娅，早蒙宠擢，曾不怀音，公行反噬，肆兹悖逆，人神
同愤。自顷境土所传，皆云叉狼心虿毒，藉权位而日
滋；含忍谄诈，与日月而弥甚。无君之心，非复一日；篡
逼之事，旦暮必行。抑”又闻之，夫名以出信，信以制义，
山川隐疾，且犹不以名，成师兆乱，巨君不臣，求之《史
集》，有自来矣。元叉本名夜叉，弟罗实名罗刹。夜叉罗
刹，此鬼食人，非遇黑风，事同飘堕。呜呼魏境，离此二
灾，恶木盗泉，不息不饮；胜名枭称，不入不为。况昆季
此名，表能噬物，日露久矣，始信斯言。况乃母后幽辱，
继主蒙尘，释位挥戈，言谋王室，不在今日。何谓“人臣？”
诸贤或奕世载德，或将相继踵，或受任累朝，或职居
机要，或姻戚非他，或忠义是秉，俛眉逆手，见制凶威，
臣节未申，徒有勤悴。又闻自叉专政，亿兆离德，重以
岁时灾厉，年年水旱，牛马殪踣，桑柘焦枯，饥馑相仍，
菜色满道，妖灾告谴，人皆叹息。瀍涧西北，“羌戎陆梁，
泗汴左右，戍曹流离。加以剖斮忠贤，歼殄宗室，哀彼
本邦，一朝横溃。今既率师，将除君侧，区区之怀，庶令
冠屦得所，大憝同必诛之戮，魏祀无忽诸之非。”叉为
远近所恶如此。其后灵太后顾谓侍臣曰：“刘腾、元叉，
昔邀朕索铁券，望得不死，朕赖不与。”中书舍人韩子
熙曰：“事关杀活，岂计与否！陆下昔虽不与，何解今日
不杀！”灵太后怃然。未几，有人告叉及其弟爪谋反，欲
令其党攻近京诸县，破市烧邑郭，以惊动内外。先遣
其从弟洪业率六镇降户反于定州，又令人勾鲁阳
诸蛮侵扰伊阙，叉兄弟为内应。起事有日，得其手书，
灵太后以妹婿之故，未忍便决。黄门侍郎李琰之曰：
“元叉之罪，具腾遐迩，岂容复停，以惑视听。”黄门徐纥
趋前欲谏，逡巡未敢。群臣固执不已，肃宗又以为言，
太后乃从之。于是叉及弟爪并赐死于家。太后犹以
妹故，复追赠叉侍中、骠骑大将军、仪同三司、尚书令、
冀州刺史。叉子亮袭祖爵。齐受禅，例降。